《赴夷陵》
明代·偶桓

迢迢上夷陵，意促日易暝。
乱石劖马蹄，丛棘罥衣领。
登山若攀天，度壑如赴井。
抚膺欲呕心，喘息屡延颈。
但逢过虎迹，敻绝行人影。
顾兹客怀恶，况乃道里永。
毫素难具陈，聊以述短咏。

作者简介：明间苏州府太仓人，字武孟，号海翁。眇一目，自号瞎牛。以诗谒倪瓒，瓒称之。洪武中官荆门州吏目。有《江雨集》、《醉吟录》、《凤台吟啸集》等。